รีดภาษีบุหรี่-เครื่องดื่ม30-40%
คลังเสนอ ครม.แก้ภาษีสรรพสามิต คาดเก็บเพิ่มกว่า 1 แสนล้าน บุหรี่-เครื่องดื่ม ถูกโขกอีก 30-40%
9 มี.ค. 2558

คลังเสนอ ครม.แก้ภาษีสรรพสามิต คาดเก็บเพิ่มกว่า 1 แสนล้าน บุหรี่-เครื่องดื่ม ถูกโขกอีก 30-40%
นายสมชาย พูลสวัสดิ์ อธิบดีกรมสรรพสามิต เปิดเผยว่า กระทรวงการคลังจะเสนอร่างแก้ไขกฎหมายสรรพสามิตให้คณะรัฐมนตรี (ครม.) พิจารณาภายใน 1-2 สัปดาห์นี้ โดยสาระสำคัญยังคงเป็นไปตามที่กรมสรรพสามิตเสนอมา คือ รวมกฎหมายต่างๆ ของกรมสรรพสามิต 7 ฉบับ ให้เป็นฉบับเดียว ปรับปรุงกระบวนการเก็บให้มีประสิทธิภาพ และปรับเปลี่ยนการเก็บภาษีจากฐานราคาหน้าโรงงาน หรือราคาสำแดงนำเข้า (ซีไอเอฟ) มาเป็นราคาขายปลีก
“จากการศึกษาพบว่ากฎหมายใหม่ อัตราการเก็บภาษียังคงเดิม แต่จะทำให้การเก็บภาษีเพิ่มขึ้นทันทีประมาณ 30% จากปัจจุบันเก็บได้ปีละ 4 แสนล้านบาท ก็จะเพิ่มขึ้น 1-1.2 แสนล้านบาท”
สำหรับสินค้าที่ต้องเสียภาษีเพิ่มขึ้นอันดับต้นๆ ได้แก่ บุหรี่ เพราะที่ผ่านมานำเข้ามาการสำแดงราคาต่ำเสียภาษีน้อย แต่เมื่อมาใช้ฐานราคาขายปลีก ทำให้เสียภาษีเพิ่มขึ้น รองลงมาเป็นเครื่องดื่มต่างๆสินค้าดังกล่าวต้องเสียภาษีเพิ่มขึ้นอีก 30-40% ซึ่งผู้ผลิตอาจจะผลักภาระให้ผู้บริโภคซื้อของแพงขึ้น